Med få klik på nettet kan du finde hjemmesider, hvor spritnye biograf- og dvd-titler er tilgængelige helt gratis.

Eneste problem er bare, at det er ulovligt, fordi rettighedshaverne ikke får en krone, som de ellers ville gøre, hvis du gik i biografen eller lejede filmene på en af de lovlige streaming-tjenester.

Flere end 2.000

Det får nu flere rettighedshavere til at tage kontakt til danske advokater for at få det stoppet, skriver Berlingske.

Læs også : Ulovlig streaming af Eurosport, TV3 og Cartoon Network giver fængselsstraf

I alt drejer det sig om rettighedshaverne til otte til 10 film, men hvor mange, der vil få brev, vil advokat Jeppe Brogaard Clausen fra advokatfirmaet Njord ikke ud med.

- Vi er ikke så glade for at gå ud med et specifikt tal, men vi er på den anden side af 1.000 breve. Og vi er også på den anden side af 2.000, siger han til Berlingske.

Skal betale 1.500 kroner

De danskere, der har en internetforbindelse, der kan kædes sammen med ulovligt download, vil modtage et brev med en opfordring om at betale 1.500 kroner i kompensation. Hvis opfordringen ikke følges, vil det få juridiske konsekvenser.

Ifølge Jeppe Brogaard Clausen er det meget forskelligt, hvordan danskerne reagerer på brevene.

Læs også : DI: Myndigheder skal stoppe piratkopier

Nogle betaler kompensation med det samme, mens andre ignorerer brevene.

- Vi har også gjort os den erfaring, at det får forældre til at snakke med deres børn, der har lavet den her ulovlige download, og på den måde sætter fokus på, om det er godt eller skidt.

Civile søgsmål

Umiddelbart vil der ikke komme politianmeldelser. Men Jeppe Brogaard Clausen afviser ikke, at der kan komme civile søgsmål:

Læs også : Piratkopier: Danske virksomheder kopieres én til én

- Vi ser på, om deres svar kan passe eller ej, og hvis vi kan tegne et andet billede, så går vi nok i retten med det, siger Jeppe Brogaard Clausen.